1. Wara ħames snin ta' ħidma, jasal dejjem l-mument ta' riflessjoni. Dak li sar jiġi elenkat u analizzat. Kif sar, għala seħħ u jekk wassalx għall-effett li wieħed kien jixtieq. Ikun żball żgur jekk wieħed ma jieqafx sabiex jelenka u jara f'kemm ħin u spazju artikolu bħal dan jippermettilu. Jirrifletti u jindika li ħidma, għalkemm tista' tintesa u ma tingħatax importanza minn sezzjoni tal-media li tidher li qegħda, biċċa biċċa tinqata' mill-poplu, xorta wahda hemm tkun. F'dawn il-ftit snin, fil-karigi li servejt fihom, rajt diversi proġetti jibdew. Mhux kollha spiċċaw. Il-maġġoranza iva, però kien għad fadal numru tajjeb minnhom li baqgħu pendenti, jistennew li jsiru. Passi li, sfortunatament, baqgħu ma seħħewx minhabba dak li ghaddejt. Biss l-pedament għalihom qiegħed hemm għall-futur, speċjalment dawk li saru abbozzi ta' liġi preżentati fuq il-mejda tal-Kamra tad-Deputati. 2. Meta ndur lura nara li sar ħafna u ħafna xogħol. Għandi s-sodisfazzjon inqis u nirreġistra miegħi nnifsi li kienu diversi r-riformi li għamilt fis-sistema legali u ġudizzjarja tagħna. Biddilt ħafna u fuq dan stajt nara ferm iktar mill-qrib li r-riżultati seħħew bhal : i) l-introduzzjoni tal-proċedura legali tal-ittra uffiċjali eżekuttiva; ii) l-introduzzjoni tal-Qorti tal-Familja; iii) l-issudar taċ-Ċentru tal-Arbitraġġ; iv) l-introduzzjoni taċ-Ċentru tal-Medjazzjoni; v) it-tibdil ta' taħt fuq tal-proċeduri tal-Mandati Eżekuttivi u Kawtelatorji; vi) l-introduzzjoni tat-Tribunal uniku ta' Reviżjoni Amministrattiva; vii) l-Att dwar il-Ġustizzja Riparatriċi; viii) ir-Reġistru tal-Protezzjoni tal-Minuri; 3. Kif ukoll: ix) l-introduzzjoni tal-liġi fuq l-Assigurazzjoni fuq il-Ħajja; x) l-introduzzjoni tal-liġi fuq il-Persuna Ġuridika, il-Fondazzjonijiet u l-Assoċjazzjonijiet; xi) l-emendi li daħħalna biex inħarsu aħjar l-identità tal-ulied f'kawżi ta' Denegata Paternità; xii) il-liġi li biha neħħejna l-proċedura l-antika ta' kif tippreżenta kawża fil-Qorti; xiii) l-emendi tal-Kodiċi Kriminali li fihom ħarraxna l-pieni kontra min iwettaq reati marbuta mar-razziżmu; xiv) l-emendi għall-Kodiċi Kriminali li bihom daħħalna artikli u pieni ġodda kontra l-abbuż tat-tfal minn atti ta' pornografija u ssolleċitar fuq l-Internet; xv) l-emendi ġodda li permezz tagħhom issudajna aħjar l-istitut tal-Probation; xvi) l-emendi li bihom żidna l-ġurisdizzjoni marittima u kif tabqad u tbigħ vapuri; xvii) daħħalna numru sew ta' emendi sabiex nissudaw iktar is-sigurtà fil-kamp tal-piroteknika. 4. Hemm ferm iktar minn dan u forsi f'artikoli oħra jkolli l-opportunità li nikteb iktar fil-fond dwarhom. Biss, għal dawk li b'xi mod setgħu ħadu l-impressjoni li ma sarx xogħol, nittama li b'dan l-elenku jindunaw proprju l-kontra. Hemm xogħol kbir li sar u ieħor li seta' jkompli jsir, biss sfortunatament, ġie interrott. Fuq diversi passi ġodda tlifna sena. Għad fadlilna x'nistgħu nwettqu fil-futur u huwa l-poplu Malti u Għawdxi li jrid jiddetermina fuq dan. Illum dmirna huwa li nirreġistraw x'passi saru. 5. Wara nħallu f'idejn il-poplu u l-elettorat li jiġġudika, l-ewwel jekk wettaqniex dmirna sew; u t-tieni jekk aħniex persuni li kapaċi mmexxu tajjeb 'il quddiem fil-leġislatura li ġejja. Il-pajjiż irid jingħata l-opportunità u l-ħin sabiex janalizza dan sabiex jgħarbel tajjeb u jieħu deċiżjonijiet li huma sodi għalih. Deċiżjonijiet mingħajr sogri żejda u mmarkati fuq li nkomplu naraw is-sewwa jseħħ. Nissudaw u nirfinaw dak li ghandna u fl-istess hin ndahlu l-gdid, bl-ghaqal, bl-intelligenza sabiex il-poplu ma jigix affettwat hazin.
Ħidma importanti (1)